རྟ་བདུན་དབང་པོ་ཉིན་གང་བོར་ས་གཞི་ལ་སྣང་བ་སྦྱིན་པས་ཤིན་ཏུ་ངལ་གདུང་གིས་མནར་པ་བཞིན་དམར་སྒོར་སྒོར་གྱི་ཁྲོ་མདངས་ཅིག་བསྟན་བཞིན་ནུབ་རིའི་ཕྲག་ཏུ་ཡིབ་སོང༌།གཏོར་གཟུགས་བསླངས་པ་ལྟ་བུའི་སྒོང་གསུམ་རི་བོའི་ཁྱོན་ཡོངས་སུ་གྲིབ་ཆེན་པོ་ཞིག་གིས་གཡོགས།རྫི་བོ་སྣབས་ལུག་ཁ་ཤས་ཀྱིས་ཤིང་འཁུར་ཆུང་ཆུང་རེ་འཁུར་ཏེ།ར་ལུག་སྒོ་ཟོག་རྣམས་དེད་ནས་མཛེས་གླིང་སྒང་པའི་གྲོང་འདབས་མར་བཤར་ཡོང་གི་འདུགསྒོང་གསུམ་རི་བོའི་བྲང་ངོས་སུ་འཐེན་པའི་ལམ་ཕྲན་གྱུ་མ་གྱུ་དེ་ཡི་ངོགས་སུ་རྒྱབ་ཏུ་མྱེ་མདའ་འཁུར་བའི་ཕོ་གསར་དར་མ་ཞིག་འདུར་མ་རྒྱུགས་ཀྱིས་ཡར་འགྲོ་གིན་འདུག་པ་དེ་ནི་གྲུ་བ་ཆུས་ཀྱི་ཆུས་ཀྲང་ཨ་ཁུ་དགྲ་འདུལ་རེད།སུམ་མདོའི་ངལ་གསོ་སྟེང་དུ་བསྙེགས་དུས་ངལ་གསོ་ཅུང་བརྒྱབ་ནས་ཐ་མག་ཞིག་རྔུབ་འཐེན་བྱེད་ཞོར་ཐེ་ཚོམ་ཅི་ཡང་མེད་པར་བཀག་རྒྱ་རི་བོའི་འཕྲེད་ལམ་དེད་དེ་བཙན་རྒོད་ནགས་ཚལ་དུ་ཕྱིན་སོང༌།རི་བོ་འདིའི་ནགས་ཚལ་ནི་བཙན་ལྷའི་ཕ་གཞིས་སུ་བརྩིས་པས་རྔོན་བསད་པར་འགྲོ་མི་ཆོག་པའི་བཀག་རི་ཞིག་རེད།